Diari Oficial de la Generalitat Valenciana


Sumari del DOGV 5360, del 04-10-2006 (2006/10446)

RESOLUCIÓ de 31 de juliol de 2006, del director general de Transports, Ports i Costes, relativa al pla d'utilització d'espais portuaris del port de Vinaròs.
------------------------------------------------------------------------------------------------------------------------------------------------------------

### Dades del document

Número de DOGV
:   5360

Data del DOGV
:   04-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/10787


Data del document
:   31-07-2006

Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 31 de juliol de 2006, del director general de Transports, Ports i Costes, relativa al pla d'utilització d'espais portuaris del port de Vinaròs. [2006/10473]  
Examinat l'expedient a què es referix l'assumpte i el document del pla elaborat pel Servici de Planificació, Projectes i Obres d'esta Direcció General.  
Vist l'informe-proposta subscrit pel cap de la Divisió de Ports i Costes.  
I. Antecedents:  
1) En virtut del Reial Decret 281/2000, de 25 de febrer, sobre ampliació de mitjans adscrits als servicis traspassats a la Comunitat Valenciana pel Reial Decret 3059/1982, de 24 de juliol, en matèria de ports, es produïx el traspàs a la Comunitat Valenciana del port de Vinaròs, després de canviar-se la seua classificació i deixar sense efecte la seua inclusió en l'annex de la Llei 27/1992, de 24 de novembre, de Ports de l'Estat i de la Marina Mercant, en el qual es mencionen els ports d'interés general.  
2) Esta administració ha rebut els mitjans personals, materials i econòmics corresponents al port de Vinaròs, s'han observat problemes d'infrautilització dels espais de terra i làmina d'aigua, així com un elevat grau d'obsolèscencia de les instal·lacions.   
3) Estos motius van aconsellar l'elaboració, pels servicis tècnics del Servici de Planificació, Projectes i Obres de la Divisió de Ports i Costes, d'un pla d'utilització dels espais portuaris del port de Vinaròs, a fi de procurar una adequada racionalització dels seus espais i destins funcionals, que permeta potenciar una infraestructura de rellevant valor estratègic per a esta Comunitat per les seues dimensions, diversitat d'aprofitaments i situació geogràfica ja que és el port autonòmic situat més al nord del litoral valencià.  
4) D'acord amb la incorporació a la legislació valenciana de l'article 15 de la Llei 27/1992, de 24 de novembre, de Ports de l'Estat i de la Marina Mercant, operada per l'article 54 de la Llei 11/2002, de 23 de desembre, de Mesures Fiscals, de Gestió Administrativa i d'Organització de la Generalitat Valenciana, tenint en compte la recent incorporació per transferència del port de Vinaròs en el sistema portuari de la Comunitat Valenciana, en la tramitació del pla s'han sol·licitat informes a la Direcció General de Costes del Ministeri de Medi Ambient, a l'Ajuntament de Vinaròs, a la Conselleria de Cultura, Educació i Esport, a la Conselleria d'Agricultura, Pesca i Alimentació, a la Conselleria de Territori i Habitatge, i al Centre de Desenvolupament Marítim d'esta Conselleria d'Infraestructures i Transport de la Generalitat.   
El 27 de gener de 2006 té entrada l'informe favorable de la Direcció General de Costes del Ministeri de Medi Ambient, que assenyala com a condició que les àrees 6 i 7 contingudes en esta hauran de ser compatibles amb els criteris d'ocupació del domini públic arreplegats en la Llei de Costes.  
L'Ajuntament de Vinaròs emet un informe favorable, amb entrada de data 25 de gener de 2006, i fa seues no obstant les al·legacions presentades pels diferents col·lectius usuaris de la zona portuària. En este sentit, s'han registrat al·legacions de la Confraria de Pescadors Sant Pere, el Club de Pesca Esportiva La Lubina, les drassanes Lehimosa, el Club Nàutic de Vinaròs i Tallers Benchadell, SL, que han sigut oportunament contestades en l'expedient.  
Ha formulat al·legacions així mateix l'associació de veïns de Vinaròs Migjorn, i s'ha tramitat en l'expedient la correlativa contestació.  
La Conselleria d'Agricultura, Pesca i Alimentació informa favorablement el projecte del pla amb entrada de 26 de gener de 2006; si bé realitzant observacions sobre l'establiment d'àrees d'ancoratge i l'eventual afecció als hàbitats existents al sud de La Punta, situada aproximadament a 1.500 metres al sud del port, que han sigut igualment contestades sense que s'aprecien incidències del pla en eixos aspectes.  
La Conselleria de Cultura, Educació i Esport, assenyala en l'informe amb entrada de 10 de maig de 2006, que l'única zona de potencial arqueològic en la dàrsena del port va ser prospectada sistemàticament al gener de 2004 per iniciativa de la Direcció General de Ports i Costes, si bé estima que hauria de realitzar-se un estudi previ que valore el potencial arqueològic de la zona i les possibles afectacions del pla; consideració que es té en compte per este departament als efectes de l'execució dels projectes constructius que hagueren de realitzar-se en desplegament del pla.  
La Conselleria de Territori i Habitatge no ha comunicat afectacions ambientals.  
El Centre de Desenvolupament Marítim emet un informe en data 28 de juliol de 2006, en què indica unes certes precisions estadístiques i d'ubicació de la concessió de la cooperativa de pesca que s'incorporen al document definitiu del pla.  
5) Les coordenades dels punts que definixen la zona de servici portuària són:  
LÍNIA ZONA PORTUÀRIA  
Punt Coordenada X Coordenada Y  
M-49 285.497,4529 4.482.301,9765  
ZP-1 285.516,3000 4.482.293,5156  
ZP-2 286.109,1045 4.481.702,4312  
ZP-3 286.266,2840 4.481.907,0002  
ZP-4 286.357,2233 4.482.301,8989  
ZP-5 286.320,1415 4.482.621,0407  
ZP-6 286.283,7662 4.482.700,1513  
ZP-7 286.164,9500 4.482.775,4300  
M-73 286.094,1964 4.482.820,4930  
La zona de servici terrestre del port s'estructura en huit àrees a què s'assignen distints usos, que a continuació se citen sintèticament:   
Àrea 1. Associada a l'ús turisticorecreatiu. Està situada en l'entorn de la platja confrontant amb el port al sud d'este. Es pretén consolidar la seua activitat turística, constituint-se la zona com una atracció turística, al final del recorregut del port.  
Àrea 2: Associada a l'ús pesquer, es pretén consolidar l'activitat pesquera desenvolupada en l'actualitat, dotant el sector d'unes instal·lacions adequades i suficients.  
Àrea 4. Associada a l'ús nauticoesportiu, interessa crear un punt d'accés al mar independent del club nàutic, com a solució alternativa a la satisfacció parcial de l'elevada demanda del sector.  
Àrea 5. Relacionada amb l'ús nauticoesportiu, es pretén augmentar la qualitat de les instal·lacions existents en l'actualitat, així com augmentar l'oferta d'amarraments.   
Àrea 6: Destinada a l'ús terciari, es planteja com a element articulador entre la ciutat i el port. En la dita àrea també s'ubicaria l'edifici de servicis generals portuaris.  
Àrea 7. Associada a l'ús terciari, es pretén fomentar en la zona la relació port-municipi, per la seua proximitat per un costat a la trama urbana, i per un altre costat a la platja.  
Àrea 8. Zona de reserva, destinada a arreplegar instal·lacions que en el futur requerisca el port de Vinaròs.  
II. Consideracions jurídiques  
Primera. Correspon a la Comunitat Valenciana la competència sobre els ports emplaçats en el seu territori que no tinguen la qualificació legal d'interés general, segons el que disposa l'article 49.115a de l'Estatut d'Autonomia de la Comunitat Valenciana, en la redacció donada per Llei Orgànica 1/2006, de 10 d'abril.  
Segona. Mitjançant un Reial Decret 281/2000, de 25 de febrer, sobre ampliació de mitjans adscrits als servicis traspassats a la Comunitat Valenciana pel Reial Decret 3059/1982, de 24 de juliol, en matèria de ports, es transferix a la Comunitat Valenciana el port de Vinaròs, després de la seua desclassificació com a port d'interés general.  
Tercera. La Llei 11/2002, de 23 de desembre, de Mesures Fiscals, de Gestió Administrativa i d'Organització de la Generalitat Valenciana, disposa en l'article 54 la incorporació a la legislació d'esta Comunitat Autònoma, com a dret propi d'esta, aplicable als ports de la seua competència i mentre no es publique legislació específica autonòmica en matèria de ports, els capítols I i II del títol preliminar, capítol I del títol I, títols II i IV i les disposicions transitòries quarta i sisena de la Llei 27/1992, de 24 de novembre, de Ports de l'Estat i de la Marina Mercant, modificada per Llei 62/1997, de 26 de desembre, en la redacció llavors vigent; assenyala que les competències que la llei que s'incorpora atribuïx als diferents òrgans estatals seran exercides pels òrgans autonòmics competents.  
L'article 15 de la Llei 27/1992, de 24 de novembre, de Ports de l'Estat i de la Marina mercant, en la redacció vigent en la data d'eixa assumpció normativa, assenyala en l'apartat 2 que la delimitació de la zona de servici es farà a través d'un pla d'utilització d'espais portuaris que inclourà els usos previstos per a les diferents zones del port, així com la justificació de la necessitat o conveniència d'estos usos. I disposa que la seua aprovació portarà implícita la declaració d'utilitat pública als efectes expropiatoris dels béns de propietat privada, així com l'afectació a l'ús portuari dels béns de domini públic inclosos en la zona de servici que siguen d'interés per al port.  
Quarta. Segons el que preveu l'article 21 del Decret 182/2004, d'1 d'octubre, pel qual s'aprova el Reglament Orgànic i Funcional de la Conselleria d'Infraestructures i Transport correspon al director general de Transports, Ports i Costes, la planificació i construcció dels ports que no siguen d'interés general a la Comunitat Valenciana.  
I l'article 76.2 de la Llei 5/1983, de 30 de desembre, de Govern Valencià, reserva als directors generals, entre altres, la funció de resoldre els assumptes que li assigne el reglament orgànic de la Conselleria o que el conseller o el secretari autonòmic encomane a la seua incumbència.  
En virtut del que s'ha exposat, resolc  
Aprovar el pla d'utilització d'espais portuaris del port de Vinaròs.   
Contra la present resolució, que posa fi a la via administrativa els interessats podran interposar recurs de reposició, amb caràcter potestatiu, davant de l'òrgan que ha dictat esta resolució, en el termini d'un mes comptador des de l'endemà de la publicació, segons el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Alternativament podran interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la present resolució, d'acord amb els articles 10, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Això sense perjuí que els interessats puguen exercitar, si és el cas, qualsevol altre recurs que estimen procedent.  
València, 31 de juliol de 2006.. El director general de Transports, Ports i Costes: Vicente Dómine Redondo.